Dié skole mag op volle kapasiteit heropen | Maroela Media
Dié skole mag op volle kapasiteit heropen
Laerskole sal met die aanvang van die nuwe skooljaar op volle kapasiteit kan heropen, maar dit is nie die geval vir hoërskole nie. Skole in die binnelandse provinsies – Gauteng, Vrystaat, Limpopo, Mpumalanga en Noordwes – heropen Woensdag vir leerders waarna skole in die kusprovinsies op 19 Januarie sal heropen.
Honderde leerders nog nie geplaas
Hoewel die meerderheid van leerders reeds in skole geplaas is, is daar wel in Gauteng, Wes-Kaap en die landelike gebiede van KwaZulu-Natal leerders wat nog nie geplaas is nie.
Volgens Simone Geyer, adjunk-direkteur-generaal van die departement, moet minder as 400 000 van die land se 13 miljoen leerders in dié stadium nog geplaas word.
Dít is weens talle skoolaansoeke wat ná die sperdatum ontvang is en 'n groot aantal ouers wat aan die begin van die jaar van landelike gemeenskappe na die stede verhuis het om hul kinders se aansoek in te dien sodat die kinders in die stad kan skoolgaan.
Die leerders se ouers word nou versoek om die departement vandeesweek kans te gee om die leerders wat reeds plek het, op die skoolbanke te verwelkom voordat openinge geïdentifiseer kan word en die oorblywende leerders geplaas kan word.
"Ons is volgens wet verplig om 'n plek vir elke leerder te vind. Dit is nie net die ouer se las nie. Dit is ook ons verantwoordelikheid om seker te maak dat daar vir alle leerders plek is," het die minister van basiese onderwys, Angie Motshekga, verseker.
Die minister het ouers voorts aangemoedig om hul kinders teen Covid-19 te laat inent in aanloop tot die skooljaar. Die Covid-19-entstof is tans beskikbaar vir kinders ouer as 12 jaar oud.
Motshekga het dit egter duidelik gestel dat die inenting in dié stadium vrywillig is en leerders nie by die skool ingeënt sal kan word nie aangesien die departement van gesondheid nie die kapasiteit het om by al die skole in die land teenwoordig te wees nie.
Die direkteur-generaal van basiese onderwys, Hubert Mweli, het vanoggend op sy beurt gesê daar is 'n geprojekteerde aantal van 700 000 leerders wat moontlik weens die pandemie uitgeval het.
Mweli het wel daarop gewys dat die departement se stelsel aandui dat inskrywings van 2020 tot 2021 met 300 000 leerders toegeneem het.
Daar word vanjaar ook 'n groter matriekklas as verlede jaar verwag. Mweli het egter geen amptelike syfer bekend gemaak nie.
Matriekuitslae nie in media beskikbaar
Skoolverlaters sal nié vanjaar vroegoggend inderhaas die koerant kan gaan koop vir hul matriekuitslae nie.
Die departement van basiese onderwys het besluit dat vanjaar se matriekuitslae slegs by leerders se onderskeie skole beskikbaar sal wees en nie soos vorige jare in die media bekend gemaak sal word nie. Dít ingevolge die Wet op die Beskerming van Persoonlike Inligting (Popi) wat verlede jaar in werking getree het.
Die matriekuitslae word op 21 Januarie bekend gemaak.
basiese onderwys In die nuus skole
Dié selfoonnetwerk het die beste aflaaispoed
Hoekom sukkel die Gauteng Dept v Onderwys om Gr 1 leerders geplaas te kry? Daar word maandeliks deur elke skool gerapporteer hoeveel Gr R leerders daar is wat potensiële Gr 1 leerders sal word. Die getalle behoort dus nie vir hulle 'n verrassing te wees nie. Daar kan seker met 'n 98% akkuraatheid gewerk word.
"die inenting in dié stadium vrywillig is" – los die kinders uit!
Wat inenting van kinders, of vir enigiemand aanbetref, dit moet vrywillig bly aangesien dit gaan oor liggamlike integriteit en die feit dat dit skadelik kan wees, soveel te meer vir jong mense. Dit is reeds bepaal dat Moderna entstowwe tot lewerskade kan lei en miokarditis by jong mense is 'n daadwerklike gevaar sover dit enige mRNA stowwe aanbetref. Daar is geen doeltreffende entstof beskikbaar wat infeksie deur Omicron keer nie en almal wat Omicron opdoen, kan ander aansteek, ge-ent of nie. Waarom kinders dan blootstel aan die gevare van entstof newe effekte wat lewens kan verwoes? Dan sal ek graag… Lees meer »
Jy moet kan sê of jy gespuit is, vir almal om te weet, maar jou matriekuitslae mag nie in die koerant gepubliseer word nie? Die wette word lyk my almal so toegepas dat dit net sekere mense op sekere tye bevoordeel.
So as die laerskool vol mag aangaan hoe maak hulle met die hoërskole, of wonder hulle nog? Vir hoe lank wil hulle nog met die malligheid aangaan?